„გაბედე ხმის ამოღება: „ძალა უძალოთა“
2025-12-10 16:00 - 18:00 (Asia/Dubai)
10 დეკემბერს, 16:00 საათზე, წიგნის სახლში „ლიგამუსი“ ილიას სახელმწიფო უნივერსიტეტის სამართლის სკოლის ადამიანის უფლებათა მიმართულების ორგანიზებით ადამიანის უფლებათა საერთაშორისო დღის აღსანიშნავად გაიმართება ღონისძიება „გაბედე ხმის ამოღება: „ძალა უძალოთა“.
ილიაუნის სამართლის სკოლის ადამიანის უფლებათა მიმართულების წარმომადგენლები იწვევენ X-XII კლასების მოსწავლეებს შეხვედრაზე, რომელიც ეძღვნება ვაცლავ ჰაველის ცნობილ ესეის „ძალა უძალოთა“. 1978 წელს, ჩეხოსლოვაკიის კომუნისტური რეჟიმის დროს, დაწერილი ესეი გადმოგვცემს, როგორ შეუძლიათ ჩვეულებრივ, უძალო ადამიანებს წინააღმდეგობა გაუწიონ რეპრესიულ სისტემას სიმართლეში ცხოვრებით.
ჰაველის მთავარი იდეაა, რომ სიმართლე თავად არის წინააღმდეგობის ფორმა – როდესაც პიროვნება უარს ამბობს ტყუილში მონაწილეობაზე, ის ამხელს სისტემის სისუსტეს და გვიჩვენებს ინდივიდის როლს ავტორიტარულ სისტემებში.
ღონისძიება ახალგაზრდებს დაეხმარება, გააანალიზონ:

როგორ უწყობს ხელს დუმილი და კონფორმიზმი უსამართლობის გამყარებას;
რატომ არის სიმართლის თქმა სამოქალაქო პასუხისმგებლობა;
ახალგაზრდების როლი დემოკრატიისა და ადამიანის უფლებების დაცვაში.

ღონისძიების ყველა მონაწილე დასაჩუქრდება ქართულ ენაზე თარგმნილი წიგნით „ძალა უძალოთა“.
მომხსენებლები: პეტრ კუბერნატი, ჩეხეთის რესპუბლიკის ელჩი; ნინო დობორჯგინიძე, ილიას სახელმწიფო უნივერსიტეტის რექტორი; ნიკა გურინი, ილიას სახელმწიფო უნივერსიტეტის სამართლის სკოლის სტუდენტი
მოდერატორი – თამარ გურჩიანი, ილიას სახელმწიფო უნივერსიტეტის სამართლის სკოლის ასოცირებული პროფესორი
სამუშაო ენები: ქართული, ინგლისური
დრო: 10 დეკემბერი, 16:00 საათი
ადგილმდებარეობა: წიგნის სახლი „ლიგამუსი“, ი. ჭავჭავაძის გამზ. N32
დასწრება თავისუფალია.

პროფესორ თეიმურაზ ზაქარაშვილის კვლევის პრეზენტაცია მზის აქტიურობის სხვადასხვა ციკლის ახსნის ახალი თეორიის შესახებ
2025-12-11 17:00 - 18:00
11 დეკემბერს, 17:00 საათზე, ილიას სახელმწიფო უნივერსიტეტის G106 დარბაზში პროფესორი თეიმურაზ ზაქარაშვილი გამართავს მზის აქტიურობის სხვადასხვა ციკლის ახსნის ახალი თეორიის პრეზენტაციას. თეორიის ავტორი თავად არის ამერიკელ კოლეგებთან ერთად.
პროფესორმა თეიმურაზ ზაქარაშვილმა მზის წიაღში აღმოაჩინა ახალი ტიპის ტალღები, რომლებიც წარმოიქმნება კონვექციისა და ბრუნვის ურთიერთქმედებით. კვლევის მიხედვით, სწორედ ეს ტალღები ხსნის როგორც მზის აქტიურობის 11-წლიან ციკლს, ასევე 150–170-დღიან პერიოდულობას, რაც მზის ფიზიკაში მნიშვნელოვანი სამეცნიერო გარღვევაა.
მზის აქტიურობა, მათ შორის ანთებები და კორონული მასის ამოფრქვევები, მნიშვნელოვან ზეგავლენას ახდენს დედამიწის ატმოსფეროსა და თანამედროვე ტექნოლოგიურ სისტემებზე. ახალი თეორია არსებითად ზრდის მზის მაგნიტოსეისმოლოგიის დარგის მნიშვნელობას და აძლიერებს წარმოდგენას მზის დინამიკის შესახებ.
კვლევა გამოქვეყნდა მაღალრეიტინგულ ჟურნალში “Astronomy and Astrophysics”.
სტატია ხელმისაწვდომია ბმულზე.
სამუშაო ენა: ქართული
დრო: 11 დეკემბერი, 17:00 საათი
ადგილმდებარეობა: ილიას სახელმწიფო უნივერსიტეტის G106 დარბაზი, გ. წერეთლის ქ. N1
დასწრება თავისუფალია.

ილიაუნის ფუტსალი vs SL ACADEMY
2025-12-12 16:00 - 18:00
12 დეკემბერს, 16:00 საათზე, ილიაუნის ფუტსალი თბილისის ოლიმპიურ სასახლეში მესამე ლიგის მორიგ მატჩს გამართავს ახალგაზრდა მოთამაშეებით დაკომპლექტებული გუნდის SL ACADEMY-ის წინააღმდეგ.
სატურნირო ცხრილში ილიაუნი და დუშეთი 12-12 ქულით ლიდერობენ. ჩვენი გუნდის ანგარიშზე 5 მატჩში 4 მოგება და 1 წაგებაა.
მატჩის დაწყების დრო: 12 დეკემბერი, 16:00 საათი
მისამართი: თბილისის ოლიმპიური სასახლე, უნივერსიტეტის ქ. N 15ა
დასწრება თავისუფალია.
გელოდებით გულშემატკივრებს.

პოლონეთის მისიის ხელმძღვანელის, არტურ გებალის ლექცია პოლონეთისა და ევროკავშირის ურთიერთობების შესახებ
2025-12-17 17:00 - 18:00
17 დეკემბერს, 17:00 საათზე, წიგნის სახლში „ლიგამუსი“ პოლონეთის მისიის ხელმძღვანელი საქართველოში არტურ გებალი წაიკითხავს ლექციას პოლონეთისა და ევროკავშირის ურთიერთობების შესახებ.
ლექცია წარიმართება კითხვა-პასუხის სახით.
არტურ გებალი დიპლომატიურ სამსახურში მუშაობის პერიოდში იყო ევროკავშირის საერთო საგარეო და უსაფრთხოების პოლიტიკის (CFSP) კოორდინატორი და ასევე ევროკავშირის დელეგაციის ხელმძღვანელი.
დრო: 17 დეკემბერი, 17:00 საათი
ადგილმდებარეობა: წიგნის სახლი „ლიგამუსი“, ი.ჭავჭავაძის გამზ. N32
დასწრება თავისუფალია.

პროფესორ ნინო დობორჯგინიძის მონოგრაფიის „რელიგიური ინკულტურაციისა და ერთმორწმუნეობის მითის ისტორიისათვის XVIII- XIX საუკუნეების საქართველოში“ პრეზენტაცია
2025-12-17 18:30 - 19:30
17 დეკემბერს, 18:30 საათზე, ილიას სახელმწიფო უნივერსიტეტის უმაღლესი კვლევების ცენტრში გაიმართება პროფესორ ნინო დობორჯგინიძის მონოგრაფიის „რელიგიური ინკულტურაციისა და ერთმორწმუნეობის მითის ისტორიისათვის XVIII-XIX საუკუნეების საქართველოში“ პრეზენტაცია.
მონოგრაფიაში აღწერილია ადრეული მოდერნულობის პერიოდის საქართველოში მიმდინარე კათოლიკური ინკულტურაციის პროცესები, მათი თანმდევი პოლიტიკური, რელიგიური, საგანმანათლებლო და სამეცნიერო (ფილოლოგიური) საქმიანობა. ნაშრომში ასევე გაანალიზებულია ინკულტურაციული პროცესების საპირისპირო, რელიგიური აკულტურაციის, უფრო ზუსტად, რუსიფიკაციის დღემდე ნაკლებად შესწავლილი მექანიზმები; აღწერილია, როგორ შეიფუთა XIX საუკუნეში რუსული იმპერიალიზმი ერთმორწმუნეობისა და ორ ქრისტიან ერს შორის მეგობრობის სახელით და როგორ შეეცადა იგი, დაჰპატრონებოდა საქართველოში რელიგიის ისტორიულ ფუნქციას.
კვლევის შესახებ ისაუბრებს მონოგრაფიის სამეცნიერო რედაქტორი ილიას სახელმწიფო უნივერსიტეტის საპატიო დოქტორი, პროფესორი მზექალა შანიძე.
მონოგრაფია მომზადდა შოთა რუსთაველის საქართველოს ეროვნული სამეცნიერო ფონდის საგრანტო პროექტის ფარგლებში.
დრო: 17 დეკემბერი, 18:30 საათი
ადგილმდებარეობა: ილიას სახელმწიფო უნივერსიტეტის უმაღლესი კვლევების ცენტრი, S800 დარბაზი, გ. წერეთლის გასასვლელი N1-3
დასწრება თავისუფალია.

წიგნის „საბჭოთა საქართველოს ქრონიკები 1921-1922“ პრეზენტაცია
2025-12-17 19:00 - 20:00
17 დეკემბერს, 19:00 საათზე, წიგნის სახლში „ლიგამუსი“ გაიმართება წიგნის „საბჭოთა საქართველოს ქრონიკები 1921-1922“ პრეზენტაცია.
გამოცემის პირველი ნაწილი 1920-1922 წლებში საქართველოში გერმანელი ვიცე-კონსულის, დოქტორ თეოდორ მუთის ჩანაწერებია. გიორგი ასტამაძემ თარგმნა სამი ჩანაწერი, რომლებიც ეხება რუსეთ-საქართველოს 1921 წლის ომს, ჩეკას მიერ წამოწყებულ ტერორსა და ერთ დრამატულ შემთხვევას, რომელიც ჩეკას ორგანიზებით 1921 წელს მოხდა თბილისში, გერმანიის საკონსულოში.
ჩანაწერებს ერთვის გიორგი ასტამაძის კვლევა თეოდორ მუთის მესამე ჩანაწერის შესახებ. ავტორი მას ეპოქისდროინდელ პოლიტიკურ კონტექსტში სვამს, განიხილავს ჩანაწერში აღწერილ მოვლენებს და საარქივო მასალებით ადასტურებს მათ რეალურობას.
წიგნი გამოსცა გამომცემლობა „არტანუჯმა“.
გიორგი ასტამაძე კარლსრუეს უნივერსიტეტის (KIT) ისტორიის დოქტორი, ილიას სახელმწიფო უნივერსიტეტის მოწვეული ლექტორი და დამოუკიდებელი მკვლევარია. მისი ინტერესის სფეროა XX საუკუნის გლობალური ისტორია, მსოფლიო ომების ეპოქა, ტოტალიტარული რეჟიმები, საქართველოსა და გერმანიის ურთიერთობების ისტორია. მისი ნაშრომები გამოცემულია გერმანიასა და საქართველოში.
წიგნს წარადგენენ
გიორგი ასტამაძე, ისტორიკოსი, ბექა კობახიძე, ისტორიკოსი, ილიას სახელმწიფო უნივერსიტეტის პროფესორი და ბუბა კუდავა, ისტორიკოსი, გამომცემლობა „არტანუჯის“ დამფუძნებელი
სამუშაო ენა: ქართული
დრო: 17 დეკემბერი, 19:00 საათი
ადგილმდებარეობა: წიგნის სახლი „ლიგამუსი“, ი. ჭავჭავაძის გამზ. N32
დასწრება თავისუფალია.

საერთაშორისო კონფერენცია „ახლო აღმოსავლეთი და კავკასია: კულტურა, ისტორია, პოლიტიკა“
2025-12-18 08:00 - 17:00
18-20 დეკემბერს, 10:30 საათზე, ილიას სახელმწიფო უნივერსიტეტის S201/202 სხდომათა დარბაზში გიორგი წერეთლის აღმოსავლეთმცოდნეობის ინსტიტუტის ორგანიზებით გაიხსნება საერთაშორისო სამეცნიერო კონფერენცია „ახლო აღმოსავლეთი და კავკასია: კულტურა, ისტორია, პოლიტიკა“.
კონფერენციის მომხსენებლები შეაჯამებენ აღმოსავლეთმცოდნეობის ინსტიტუტის 2025 წლის სამეცნიერო მუშაობას და წაიკითხავენ მოხსენებებს კავკასიისა და ახლო (ასევე შორეული) აღმოსავლეთის ისტორიული და კულტურული ურთიერთობების, აღმოსავლური ენებისა და ლიტერატურის, ახლო აღმოსავლეთში ამჟამად მიმდინარე პროცესების სხვადასხვა ასპექტის შესახებ.
აღმოსავლეთმცოდნეობის ინსტიტუტის თანამშრომლებთან ერთად კონფერენციაში მონაწილეობას მიიღებენ საქართველოს სხვადასხვა უნივერსიტეტის წარმომადგენლები და უცხოელი მკვლევრები.
კონფერენციის დასკვნით დღეს გაიმართება შოთა რუსთაველის ეროვნული სამეცნიერო ფონდის მიერ დაფინანსებული პროექტის „სამხედრო ტყვეთა ბედი ბიზანტიაში (VIII-XV სს)“ (FR-23-3178) შუალედური შედეგებისა და პროექტის „თბილისის ეთნორელიგიური მოზაიკა (1801-1921)“ (FR-21-8081) ფარგლებში გამოცემული ნაშრომის პრეზენტაცია.
კონფერენცია დასრულდება აკადემიკოს გიორგი წერეთლის მემორიალური კაბინეტისა და ბიბლიოთეკის საზეიმო გახსნით.
ფორმატი: ჰიბრიდული
შეხვედრის ბმული:
https://iliauni-edu-ge.zoom.us/j/84013304538?pwd=[REDACTED]
Meeting ID: 840 1330 4538
Passcode: [REDACTED]
სამუშაო ენები: ქართული, ინგლისური
დრო: 18-20 დეკემბერი,10:30 – კონფერენციის გახსნა
ადგილმდებარეობა: ილიას სახელმწიფო უნივერსიტეტის S201/202 სხდომათა დარბაზი, გ. წერეთლის გასასვლელი N1-3
დასწრება თავისუფალია.
იხ. პროგრამა ბმულზე.
იხ. თეზისები ბმულზე.

დოქტორ ალბერტო როპერ პოლის საჯარო მოხსენება სამყაროს საწყისი მაგნიტური ველები და გრავიტაციული ტალღები კვლევების მიმოხილვა
2025-12-18 17:00 - 18:00
18 დეკემბერს, 17:00 საათზე, ილიას სახელმწიფო უნივერსიტეტის S507 აუდიტორიაში კოსმოსური კვლევების ცენტრის სემინარის ფარგლებში ჟენევის უნივერსიტეტის მკვლევარი, დოქტორი ალბერტო როპერ პოლი წაიკითხავს მოხსენებას სამყაროს საწყისი მაგნიტური ველებისა და გრავიტაციული ტალღების მრავალმხრივი კვლევების შესახებ.
დოქტორი ალბერტო როპერ პოლი არის შვეიცარიის ჟენევის უნივერსიტეტის კოსმოლოგიისა და ასტრონაწილაკების ჯგუფის ხელმძღვანელია. მჭიდროდ თანამშრომლობს ილიას სახელმწიფო უნივერსიტეტის პროფესორებსა და მკვლევრებთან გრავიტაციულ ტალღებთან დაკავშირებულ საკითხებზე. მათი ერთობლივი ნაშრომები გამოქვეყნებულია წამყვან საერთაშორისო სამეცნიერო ჟურნალებში.
სამუშაო ენა: ინგლისური
დრო: 18 დეკემბერი, 17:00 საათი
ადგილმდებარეობა: ილიას სახელმწიფო უნივერსიტეტის ავსტრიული ბიბლიოთეკა, S507 დარბაზი, გ. წერეთლის გასასვლელი N1-3
დასწრება თავისუფალია.

ოლივერ რაისნერის წიგნის „ქართველი ერის სკოლა“ პრეზენტაცია და დისკუსია
2025-12-18 19:00 - 20:00
18 დეკემბერს, 19:00 საათზე, წიგნის სახლში „ლიგამუსი“ გაიმართება ილიას სახელმწიფო უნივერსიტეტის პროფესორ ოლივერ რაისნერის წიგნის „ქართველი ერის სკოლა“ პრეზენტაცია და დისკუსია.
წიგნი გამოსცა გამომცემლობა „ზიარმა“.
პრეზენტაცია გაიმართება ილიას რეფორმების გამავრცელებელი საზოგადოების – სტუდენტური საინიციატივო ჯგუფის პროექტის „ილიას ხუთშაბათობა“ ფარგლებში.
წიგნის შესახებ
ოლივერ რაისნერის „ქართველი ერის სკოლა“ მრავალწლიანი კვლევის საფუძველზე მოგვითხრობს ქართველთა შორის წერა-კითხვის გამავრცელებელი საზოგადოების – პირველი ქართული საზოგადოებრივი ორგანიზაციის – შექმნისა და მუშაობის ისტორიას.
წიგნი აღწერს, როგორ შეძლო ადამიანების მცირე ჯგუფმა ეროვნული იდეის გამოღვიძება, ცოდნის, განათლებისა და კულტურის გავრცელება, ქართველთა რამდენიმე თაობისთვის იმედისა და შთაგონების მიცემა.
ავტორი წარმოაჩენს ქართველთა შორის წერა-კითხვის გამავრცელებელ საზოგადოებას, როგორც მოძრაობას, რომლის რიგებში სხვადასხვა წარმომავლობის, სოციალური მდგომარეობისა და შეხედულების ადამიანები საერთო მიზნისთვის ერთიანდებოდნენ.
დრო: 18 დეკემბერი, 19:00 საათი
ადგილმდებარეობა: წიგნის სახლი „ლიგამუსი“, ი.ჭავჭავაძის გამზ. N32
დასწრება თავისუფალია.

მარი ბურდულის სახელობის ილიაუნის დასაქმების ფორუმი 2025
2025-12-19 12:00 - 15:00
19 დეკემბერს, 12:00 საათზე, ილიას სახელმწიფო უნივერსიტეტის T კორპუსში ილიას სახელმწიფო უნივერსიტეტის სტუდენტურ საქმეთა დეპარტამენტის კარიერული განვითარების სერვისების ორგანიზებით გაიმართება მარი ბურდულის სახელობის ილიაუნის დასაქმების ფორუმი 2025.
ფორუმი გააერთიანებს წამყვან დამსაქმებლებს, სტუდენტებსა და კურსდამთავრებულებს პროფესიული ურთიერთობის, თანამშრომლობისა და კარიერული განვითარებისთვის.
ფორუმის მიზანია სტუდენტებსა და კურსდამთავრებულებს გააცნოს ინფორმაცია შრომის ბაზრის აქტუალურ ტენდენციებზე, გააძლიეროს უნივერსიტეტსა და დამსაქმებელთა შორის თანამშრომლობა და ხელი შეუწყოს ახალგაზრდების პროფესიულ ინტეგრაციას.
ფორუმის თემატური ზონები:
Job Fair | T101 აუდიტორია
სტუდენტებისა და კურსდამთავრებულების შეხვედრა წამყვან დამსაქმებლებთან.
მონაწილეებს შესაძლებლობა ექნებათ გაეცნონ სტაჟირებისა და დასაქმების შეთავაზებებს, წარმოაჩინონ საკუთარი უნარები და დაამყარონ პროფესიული კავშირები.
Networking Space | ილიაუნის ეზო – საშობაო სოფელი
სპეციალურად მოწყობილი სივრცე არაფორმალური ურთიერთობისთვის. დამსაქმებლებისა და სტუდენტების შეხვედრა გაგრძელდება უშუალო ატმოსფეროში ყავით, ჩაით, მსუბუქი სასმელებითა და მცირე აქტივობებით.
LevelUp Talks | T102 დარბაზი
ილიაუნის კურსდამთავრებულებისა და მომხსენებლების საუბრები კარიერულ ზრდასა და პროფესიულ განვითარებაზე.
Photo Zone | T კორპუსის ფოიე
სპეციალურად მოწყობილი სივრცე სტუდენტებისთვის, სადაც შესაძლებელი იქნება პროფესიული ფოტოების გადაღება CV-სა და LinkedIn პროფილებისთვის.
თარიღი: 19 დეკემბერი, 12:00 საათი
ადგილმდებარეობა: ილიას სახელმწიფო უნივერსიტეტის T101 აუდიტორია, T102 დარბაზი, ილიაუნის ეზო – საშობაო სოფელი, ი. ჭავჭავაძის გამზ. N45

მკვლევარ სალომე მჭედლიძის საჯარო ლექცია „რას გვეუბნება თანამედროვე დაკვირვებები კოსმოლოგიური მაგნიტური ველების წარმოშობის შესახებ?“
2025-12-19 14:00 - 15:00
19 დეკემბერს, 14:00 საათზე, ილიას სახელმწიფო უნივერსიტეტის E405 აუდიტორიაში ბოლონიის უნივერსიტეტისა და ილიას სახელმწიფო უნივერსიტეტის მკვლევარი სალომე მჭედლიძე წაიკითხავს ლექციას „რას გვეუბნება თანამედროვე დაკვირვებები კოსმოლოგიური მაგნიტური ველების წარმოშობის შესახებ?“.
მომხსენებელი ისაუბრებს გალაქტიკებში, გალაქტიკურ გროვებსა და კიდევ უფრო დიდი მასშტაბების მაგნიტურ ველებზე დაკვირვების შესახებ. არსებობს თუ არა მაგნიტური ველები კოსმოსურ სიცარიელეებში და თუ არსებობს, საიდან წარმოიქმნება.
მკვლევარი მოკლედ მიმოიხილავს როგორც თეორიულ, ასევე დაკვირვების შედეგებს, ისაუბრებს კვლევის მნიშვნელობაზე და რა ინფორმაციის გვაწვდის ის სამყაროს ევოლუციაზე.
სალომე მჭედლიძემ დაამთავრა ილიას სახელმწიფო უნივერსიტეტისა და გიოტინგენის უნივერსიტეტის ერთობლივი სადოქტორო პროგრამა. ამჟამად პოსტდოქტორანტია ბოლონიის უნივერსიტეტში.
ლექციაზე სტუდენტებს გაუზიარებს ასტროფიზიკა-კოსმოლოგიის მიმართულებით აკადემიური განვითარებისა და თანამშრომლობის შესაძლებლობებს.
კვლევითი თემებით დაინტერესებულ სტუდენტებს შეუძლიათ სალომე მჭედლიძეს დაუკავშირდნენ ელფოსტაზე: salome.mtchedlidze.1@iliauni.edu.ge
სამუშაო ენა: ქართული
დრო: 19 დეკემბერი, 14:00 საათი
ადგილმდებარეობა: ილიას სახელმწიფო უნივერსიტეტის E405 აუდიტორია, ი. ჭავჭავაძის გამზ. N45
დასწრება თავისუფალია.

დოქტორანტ ირაკლი ფიფიას სადისერტაციო ნაშრომის დაცვა
2025-12-19 17:00 - 18:00
19 დეკემბერს, 17:00 საათზე, ილიას სახელმწიფო უნივერსიტეტის G106 დარბაზში საბუნებისმეტყველო მეცნიერებებისა და მედიცინის ფაკულტეტის ინგლისურენოვანი მედიცინის სადოქტორო პროგრამის დოქტორანტი ირაკლი ფიფია დაიცავს სადისერტაციო ნაშრომს „Comparative Analysis of Treatment Methods for Incisional Ventral Hernias“.
სამეცნიერო ხელმძღვანელი: ილიას სახელმწიფო უნივერსიტეტის ასოცირებული პროფესორი ივანე აბიათარი
სამუშაო ენა: ინგლისური
დრო: 19 დეკემბერი, 17:00 საათი
ადგილმდებარეობა: ილიას სახელმწიფო უნივერსიტეტის G106 დარბაზი, გ. წერეთლის ქ. N1
დასწრება თავისუფალია.

ილიაუნის სტუდენტების საახალწლო შეკრება
2025-12-19 19:00 - 21:00
19 დეკემბერს, 19:00 საათზე, გიწვევთ ილიაუნის T კორპუსის ეზოში, სადაც დაგხვდებათ საახალწლოდ მორთული ეზო, ცხელი სასმელები, ტკბილეული, ფოტოს გადასაღები სივრცეები, ილიაუნის სტუდენტური კაპელის საახალწლო კონცერტი.
ილიაუნის სტუდენტების საინიციატივო ჯგუფი „ილიას რეფორმების გამავრცელებელი საზოგადოება“ წარმოგიდგენთ ილიას თვის ფარგლებში ინიცირებულ პროექტებს.
შესაძლებლობა გექნებათ გაწევრიანდეთ საინიციატივო ჯგუფში და მთელი წლის განმავლობაში ჩაერთოთ პროექტებში ან თავად წარმოადგინოთ ილიას თემატიკასთან დაკავშირებული სხვადასხვა იდეა და ინიციატივა.
პროგრამა

19:00-19:30 – ღონისძიების გახსნა
19:30-20:00 – სტუდენტური საინიციატივო ჯგუფის „ილიას რეფორმების გამავრცელებელი საზოგადოების“ პროექტების წარდგენა
20:00-21:00 – ილიაუნის სტუნდენტური კაპელის საახალწლო კონცერტი

გილოცავთ ახალ წელს და გელით ილიაუნის ეზოში!

კონფერენცია „ლექსიკონის დღე“
2025-12-20 10:00 - 19:30
20 დეკემბერს ილიას სახელმწიფო უნივერსიტეტის G106 დარბაზში ილიაუნის ლექსიკოგრაფიისა და ენობრივი ტექნოლოგიების ცენტრის ორგანიზებით ლექსიკონის დღის აღსანიშნავად გაიმართება კონფერენცია, რომელიც მიეძღვნება პროფესორ თინათინ მარგალიტაძის დაბადების 70 წლისთავს.
კონფერენციაზე ანგარიშის სახით წარადგენენ მოხსენებებს თინათინ მარგალიტაძე, გიორგი მელაძე და ლექსიკოგრაფიის სამაგისტრო და სადოქტორო პროგრამების სტუდენტები.
სამუშაო ენა: ქართული
დრო: 20 დეკემბერი, 10:00-19:30 საათი
ადგილმდებარეობა: ილიას სახელმწიფო უნივერსიტეტი G106 დარბაზი, გ. წერეთლის გასასვლელი N1-3
კონფერენციის პროგრამა იხილეთ ბმულზე.
დასწრება თავისუფალია.

WordPress Tbilisi Meetup-ის მეორე ღონისძიება
2025-12-20 15:00 - 17:00
20 დეკემბერს, 15:00 საათზე, წიგნის სახლში „ლიგამუსი“ გაიმართება WordPress Tbilisi Meetup-ის მეორე შეხვედრა.
ღონისძიებათა ციკლის მიზანია WordPress-ის, ღია კოდის კულტურის, ციფრული განათლებისა და ტექნოლოგიური ინოვაციების განვითარება საქართველოში.
თემები და სპიკერები:
WordPress 6.9-ის სიახლეები – დიმიტრი გოგელია, ილიას სახელმწიფო უნივერსიტეტის თანამშრომელი, WordPress-ის მაინთაინერი;
WordPress-ში ეფექტური კონტრიბუციის გზები – გიორგი მამადაშვილი, GoDaddy-ის თანამშრომელი, WordPress-ის ძირითადი გუნდის წევრი და კომიტერი;
WooCommerce საიტზე გადახდების მიღება Flink-ის მაგალითზე – სერგი ხიზანიშვილი, Flink-ის თანადამფუძნებელი.
რეგისტრაციისთვის მიჰყევით ბმულს: https://shorturl.at/arTuW
კითხვების შემთხვევაში დაგვიკავშირდით ელფოსტაზე: meetup@wp.ge
სამუშაო ენა: ქართული
დრო: 20 დეკემბერი, 15:00 საათი
ადგილმდებარეობა: წიგნის სახლი „ლიგამუსი“, ი. ჭავჭავაძის გამზ. №32

ინტელექტუალური თამაში „რა? სად? როდის?“ სამართლის სკოლის სტუდენტებისთვის
2025-12-21 15:00 - 17:00
21 დეკემბერს, 15:00 საათზე, ილიას სახელმწიფო უნივერსიტეტის B201 დარბაზში ილიაუნის სამართლის სკოლის მართლმსაჯულების გაძლიერებისა და სამართლებრივი განათლების ცენტრის ორგანიზებით ილიაუნის სამართლის სკოლის ბაკალავრიატისა და მაგისტრატურის საფეხურის სტუდენტებისთვის გაიმართება ინტელექტუალური თამაში „რა? სად? როდის?“.
მონაწილეობის მსურველებმა 19 დეკემბრის ჩათვლით უნდა გაგზავნონ ელფოსტაზე goga.chipchiuri@iliauni.edu.ge გუნდის ექვსივე წევრის მონაცემები (სახელი, გვარი, მობილური ნომერი).
დრო: 21 დეკემბერი, 15:00 საათი
ადგილმდებარეობა: ილიას სახელმწიფო უნივერსიტეტის B201 დარბაზი, ი.ჭავჭავაძის გამზ. N32

საჯარო შეხვედრების ციკლი „მენეჯმენტი შექსპირის მიხედვით – 4 გაკვეთილი ლიდერობის შესახებ“
2025-12-22 17:00 - 19:00
ილიას სახელმწიფო უნივერსიტეტის ტექნოლოგიური მეწარმეობისა და ინოვაციების განვითარების ცენტრი გამართავს საჯარო შეხვედრებს სამუშაო გარემოში არსებული გამოწვევებისა და მათი ეფექტური გადაჭრის გზებზე სასაუბროდ.
შეხვედრებს გაუძღვება ორგანიზაციული ფსიქოლოგი საბა ჩიხლაძე, რომელიც სტუდენტებთან, აკადემიურ პერსონალთან და სხვადასხვა სფეროს პროფესიონალებთან ერთად განიხილავს პიროვნული გადაწყვეტილებების, ურთიერთობების და ძალაუფლების გავლენას სამუშაო გარემოზე.
მომხსენებელი სამუშაო გარემოს სირთულეების ილუსტრაციისთვის განიხილავს შექსპირის ტრაგედიებს, როგორც თეორიულ და ანალიტიკურ პარადიგმას.

22 დეკემბერი
ჰამლეტი – ორგანიზაცია და საზრისის კრიზისი
როგორ ჩნდება გაურკვევლობა და იკარგება მიზანი ორგანიზაციულ კონტექსტში.
23 დეკემბერი
მაკბეტი – ამბიციის მართვა და თავისუფალი ნება
სად გადის ზღვარი ჯანსაღ და დამაზიანებელ ამბიციას შორის და რა გავლენა აქვს გუნდზე.
24 დეკემბერი
ოტელო – სოციალური სტატუსი და მიკროკონფლიქტები
როგორ წარმოქმნის კონფლიქტს სამუშაო გარემოში გაურკვევლობა, ეჭვი და რეპუტაციის შიში.
26 დეკემბერი
მეფე ლირი – ეგოცენტრიზმი და დიალოგის გაწყვეტა
რა ხდება, როცა ლიდერი ვერ უსმენს გუნდის წევრებს და რატომ ირღვევა სისტემა, როდესაც კომუნიკაცია ქრება.

თარიღი და დრო: 22, 23, 24, 26 დეკემბერი, 17:00 საათი
სურვილის შემთხვევაში მონაწილეს შეუძლია დაესწროს ყველა შეხვედრას.
მონაწილეობისთვის, გთხოვთ გაიარეთ რეგისტრაცია: https://forms.gle/zDzfwz34tP2GyKu98

კვლევითი პროექტის „მეორე მსოფლიო ომი და ყოველდღიურობა საბჭოთა საქართველოში“ წარდგენა
2025-12-22 19:00 - 22:00
22 დეკემბერს, 19:00 საათზე, წიგნის სახლში „ლიგამუსი“ გაიმართება კვლევითი პროექტის „მეორე მსოფლიო ომი და საბჭოთა საქართველოს ყოველდღიურობა“ წარდგენა.
კვლევაში წარსულის მოვლენები შესწავლილია ყოველდღიურ პრაქტიკაზე, რიტუალზე, ერთი შეხედვით, ბანალურ მოვლენებსა თუ მიკროპროცესებზე დაკვირვებით. ამ გზით შესაძლებელია ისეთი გარემოებების აღმოჩენა, რომლებიც დიდი სტრუქტურების ანალიზისას ხშირად შეუმჩნეველი რჩება. ყოველდღიურობის ისტორია, ტრადიციული ისტორიოგრაფიისგან განსხვავებით, დიდ მნიშვნელობას ანიჭებს ისტორიის ქვემოდან წაკითხვას, რომელშიც ელიტის, სამხედრო თუ მაღალჩინოსანი პოლიტიკოსების ამბების მიღმა სხვადასხვა სოციალური ფენის ისტორიისგან მივიწყებული თუ ხმაწართმეული რიგითი ადამიანების ამბები ექცევა ფოკუსში.
პროექტი მიზნად ისახავს წარსულის მოვლენების აღდგენას განსხვავებულ ქრონოლოგიურ და სივრცით ჭრილში. ომის წინა ფრონტის ნაცვლად ყურადღება ექცევა ზურგის ფრონტზე, საქართველოში, მიმდინარე პროცესებს.
კვლევის ამოცანაა წარმოაჩინოს, როგორ განსაზღვრავდა ზურგის ფრონტის ყოველდღიურობას ომის დროს ეკონომიკის გასამხედროებულ წარმოებაზე გადასვლა, ომის თემატიკით განმსჭვალული მეხსიერებისა და კულტურის პოლიტიკის ჩამოყალიბება. ამ თვალსაზრისით შეისწავლის მეორე მსოფლიო ომთან დაკავშირებულ პროცესებსა და მათ ზეგავლენას საზოგადოებაზე.
პროექტის ხელმძღვანელია ილიას სახელმწიფო უნივერსიტეტის პროფესორი ტიმოთი ბლაუველტი. პროექტში მონაწილეობენ ახალგაზრდა მეცნიერები თამარ ქებურია, ანა ლოლუა და ირინე ბერიძე, პროექტის ასისტენტია გაბრიელ ჩუბინიძე.
პროექტი 2025 წელს დააფინანსა შოთა რუსთაველის ეროვნულმა სამეცნიერო ფონდმა ფუნდამენტური კვლევების სახელმწიფო სამეცნიერო გრანტების კონკურსის ჰუმანიტარული მიმართულების ფარგლებში.
სამუშაო ენა: ქართული
დრო: 22 დეკემბერი, 19:00 საათი
ადგილმდებარეობა: წიგნის სახლი „ლიგამუსი“, ი. ჭავჭავაძის გამზ. N32
დასწრება თავისუფალია.
2025

თეოლოგიურ-საგანმანათლებლო ჟურნალის „ზღვარი − მართლმადიდებლობა და თანამედროვეობა“ მე-6 ნომრის პრეზენტაცია
2025-12-24 19:00 - 20:00
24 დეკემბერს, 19:00 საათზე, წიგნის სახლში „ლიგამუსი“ გაიმართება თეოლოგიურ- საგანმანათლებლო ჟურნალის „ზღვარი“ მე-6 ნომრის პრეზენტაცია, რომლის მთავარი თემა ქრისტიანობა და ეკლესიის სოციალური პასუხიმგებლობის თეოლოგიაა.
ჟურნალს წარადგენენ გამოცემის მთავარი რედაქტორი, დეკანოზი გიორგი წეროძე, ილიას სახელმწიფო უნივერსიტეტის პროფესორი თამარ გრძელიძე და ილიას უნივერსიტეტის ასოცირებული პროფესორი ბექა მინდიაშვილი.
პრეზენტაციაზე მოსული მკითხველი უფასოდ მიიღებს ჟურნალს.
სამუშაო ენა: ქართული
დრო: 24 დეკემბერი, 19:00 საათი
ადგილმდებარეობა: წიგნის სახლი „ლიგამუსი”, ი. ჭავჭავაძის გამზ. N32
დასწრება თავისუფალია.

მკვლევარ მოჰამად გოლშანის საჯარო ლექცია „იუდევლურ-სპარსული, როგორც სამედიცინო ტექსტების ხელახალი კომპილაციის ენა, ირანის ისტორიაში“
2025-12-25 16:00 - 17:00
25 დეკემბერს, 16:00 საათზე, ილიას სახელმწიფო უნივერსიტეტის S201/202 სხდომათა დარბაზში გიორგი წერეთლის აღმოსავლეთმცოდნეობის ინსტიტუტის მუდმივმოქმედ სემინარზე მკვლევარი მოჰამად გოლშანი წაიკითხავს ლექციას „იუდევლურ-სპარსული, როგორც სამედიცინო ტექსტების ხელახალი კომპილაციის ენა, ირანის ისტორიაში“.
იუდევლურ-სპარსულად ხელმეორედ ჩაწერილი სამედიცინო ტექსტები იმ წყაროთა შორისაა, რომელთაც დღემდე სათანადო სამეცნიერო ყურადღება არ დათმობია. იუდევლურ-სპარსული ხელნაწერების მნიშვნელოვანი კოლექცია, რომლებიც წარმოადგენს შუა საუკუნეების სპარსული სამედიცინო ტექსტების ხელახალ კომპილაციას, ინახება ამერიკის ებრაული თეოლოგიური სემინარიის ბიბლიოთეკაში. მიუხედავად იმისა, რომ არსებობს მსგავსებები თხზულებათა კოდიკოლოგიურ მახასიათებლებს შორის, უაღრესად მნიშვნელოვანია მათი ცალ-ცალკე შესწავლა.
ლექციაზე მომხსენებელი მიმოიხილავს ამ ბიბლიოთეკაში დაცულ ერთ-ერთ ამგვარ წყაროს – Kifāyat-i Manṣūrī. ყურადღებას გაამახვილებს ორ მნიშვნელოვან კომპონენტზე: ბიბლიოთეკაში არსებული წყაროების წარდგენაზე და იუდევლურ-სპარსულად წერის ისტორიულ საფუძვლებზე სპარსულენოვან სამყაროში.
მოჰამად გოლშანი გიოტინგენის უნივერსიტეტის ირანული კვლევებისა და საფრანგეთის სოციალური კვლევების უმაღლესი სკოლის (EHESS) ერთობლივი პროგრამის დოქტორანტია. იკვლევს იუდევლურ-სპარსულ კოდიკოლოგიას და ასევე დაინტერესებულია იუდევლურ-სპარსული სამედიცინო ტექსტების, ხალხური მედიცინის და მაგიის შესწავლით XV-XIX საუკუნეების ირანსა და ცენტრალურ აზიაში.
სამუშაო ენა: ინგლისური
დრო: 25 დეკემბერი, 16:00 საათი
ადგილმდებარეობა: ილიას სახელმწიფო უნივერსიტეტის S201/202 სხდომათა დარბაზი, გ. წერეთლის გასასვლელი N1-3
დასწრება თავისუფალია.

კვლევითი პროექტის „სუროგაცია როგორც ქსელური ფენომენი: საკვანძო აქტორებისა და მათი ურთიერთმიმართების შესწავლა“ შედეგების წარდგენა
2025-12-27 13:00 - 15:30
27 დეკემბერს, 13:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ უნივერსიტეტის მკვლევართა ჯგუფი წარადგენს შოთა რუსთაველის საქართველოს ეროვნული სამეცნიერო ფონდის ფუნდამენტური კვლევებისთვის სახელმწიფო სამეცნიერო გრანტების ფარგლებში დაფინანსებული პროექტის „სუროგაცია როგორც ქსელური ფენომენი: საკვანძო აქტორებისა და მათი ურთიერთმიმართების შესწავლა“ კვლევის შედეგებს და პროექტის ფარგლებში მომზადებულ კრებულს.
კვლევაში სუროგაცია შესწავლილია, როგორც ქსელური ფენომენი, რომელიც იქმნება ქსელში ჩართული ადამიანების, სამართლებრივი ნორმების, ბიოლოგიური მასალებისა და რეპროდუქციული ტექნოლოგიების ურთიერთქმედებით. კვლევის მიზანი იყო სუროგაციის პროცესის მონაწილე საკვანძო აქტორების იდენტიფიცირება და მათი ურთიერთობების, მოლაპარაკებებისა და ძალაუფლების დინამიკის ანალიზი.
2020-2023 წლების საველე სამუშაოები ეყრდნობა სიღრმისეულ ინტერვიუებს სუროგატ დედებთან, პოტენციურ მშობლებსა და სუროგაციის ქსელის სხვა მნიშვნელოვან აქტორებთან. პარალელურად განხორციელდა სუროგაციის სააგენტოებისა და კლინიკების ეთნოგრაფიული კვლევა, რომელმაც შესაძლებელი გახადა ინსტიტუციური გარემოს დეტალური აღწერა და ინტერვიუების დროს შეუმჩნეველი ნიუანსების გამოვლენა.
იხილეთ პროგრამა.
სამუშაო ენა: ქართული
დრო: 27 დეკემბერი, 13:00-15:30 საათი
ადგილმდებარეობა: წიგნის სახლი „ლიგამუსი“, ი. ჭავჭავაძის გამზ. N32
დასწრება თავისუფალია.

სამუშაო შეხვედრა „ხელოვნური ინტელექტის ინსტრუმენტების ეთიკური გამოყენება კვლევასა და სწავლებაში“
2026-01-14 15:00 - 17:00
14 იანვარს, 15:00 საათზე, ილიას სახელმწიფო უნივერსიტეტის G106 დარბაზში გაიმართება სამუშაო შეხვედრა „ხელოვნური ინტელექტის ინსტრუმენტების ეთიკური გამოყენება კვლევასა და სწავლებაში“. შეხვედრა ორი ძირითადი საკითხის განხილვას დაეთმობა: Ethical Challenges Related to Generative AI in Research და Accountable Learning in the Age of AI: Designing Assessments for Human Responsibility.
შეხვედრას გაუძღვებიან ილიას სახელმწიფო უნივერსიტეტში სამუშაო ვიზიტით მყოფი სტუმრები:

პროფესორი ტომაშ ფოლტინეკი – აკადემიური კეთილსინდისიერების ევროპული ასოციაციის პრეზიდენტი;
პროფესორი აირინ გლენდინინგი – კოვენტრის უნივერსიტეტი, დიდი ბრიტანეთი;
პროფესორი შივა სუბრამანიანი – როეჰემპტონის უნივერსიტეტი, დიდი ბრიტანეთი;
პროფესორი რომან გაბრელიკი – ჩარლზის უნივერსიტეტი, პრაღა, ჩეხეთი.

მომხსენებლები ისაუბრებენ იმ ეთიკურ დილემებზე, რომლებიც უკავშირდება ხელოვნური ინტელექტის ინსტრუმენტების გამოყენებას კვლევისა და სწავლების პროცესში. განხილვა ასევე შეეხება სასწავლო კურსების ფარგლებში არსებული შეფასების სისტემის ცვლილების საჭიროებასა და წარმატებულ პრაქტიკებს.
შეხვედრა საინტერესო იქნება აკადემიური პერსონალისთვის, დოქტორანტებისთვის, მკვლევრებისთვისა და ადმინისტრაციული თანამშრომლებისთვის, რომლებიც სასწავლო პროცესის მართვაში მონაწილეობენ.
მონაწილეობის მსურველებს გთხოვთ, გაიაროთ რეგისტრაცია ბმულზე: https://rb.gy/psbwgj
შეხვედრა გაიმართება ევროკომისიის მიერ დაფინანსებული პროექტის „კვლევის პასუხისმგებლობით წარმართვა – კვლევის კეთილსინდისიერება და ეთიკა ქართულ უნივერსიტეტებში (ETHICS)“ ფარგლებში. პროექტის ძირითადი მიზანია უნივერსიტეტებში კვლევის ეთიკისა და კეთილსინდისიერების მექანიზმების, პროცედურებისა და სერვისების გაუმჯობესება.
სამუშაო ენა: ინგლისური
დრო: 14 იანვარი, 15:00 საათი
ადგილმდებარეობა: ილიას სახელმწიფო უნივერსიტეტის G106 დარბაზი, გ. წერეთლის გასასვლელი N1-3
დასწრება თავისუფალია.

სპექტაკლი „უხერხემლო“
2026-01-16 20:00 - 22:30
დრამა 1 მოქმედებად
როგორია საქართველოში ცხოვრება, როდესაც განსხვავებული ხარ? რა უნდა დაუპირისპირო მეგობრების, ოჯახის, საზოგადოების, ქვეყნის გულგრილობას? როგორ უნდა გადარჩე, ან ღირს კი გადარჩენა, როდესქაც არავის სჭირდები, არავის ესმის შენი? ამ ერთ ტრაგიკულ ამბავში, რომელიც დრამატურგმა ალექს ჩიღვინაძემ რეალურ ისტორიაზე დაფუძნებით დაწერა, თითქოს მთელი საზოგადოების პრობლემებია გაერთიანებგული და დაფიქრებისკენ გვიბიძგებს, როგორ შევცვალოთ ის ქვეყანა, სადაც მშობლებს საკუთარი განსხვავებული ორიენტაციის შვილის დაკრძალვა მეზობლებისგან, სოფლისგან, ქვეყნისგან მალულად უწევთ.
რეჟისორი – გელა გულიაშვილი (სადიპლომო ნაშრომი)
მხატვარი – თეო კუხიანიძე
ტექნიკური რეჟისორი – მაკა მეტრეველი
დადგმის ხელმძღვანელი – ვანო ხუციშვილი, ილიას სახელმწიფო უნივერსიტეტის ასოცირებული პროფესორი
მონაწილეობენ:
მართა – მაიკო ხორნაული
მამია – გიორგი ცერცვაძე
ნინო – ანიკო შურღაია
დანიელი – გიორგი მაქაძე, გიორგი კაკალაშვილი
სპექტაკლის ხანგრძლივობაა 1 საათი და 30 წუთი
სპექტაკლის პრემიერა შედგა 2022 წლის 2 ივლისს

იხილეთ ფოტო გალერეა
იხილეთ ვიდეო

დრო: 16 იანვარი, 20:00 საათი
ადგილმდებარეობა: ილიას სახელმწიფო უნივერსიტეტის თეატრი, ილია ჭავჭავაძის გამზირი N32 (უკანა ეზო)

მეგრული ენის კორპუსის პრეზენტაცია
2026-01-20 17:30 - 18:30
20 იანვარს, 17:30 საათზე, წიგნის სახლში „ლიგამუსი“ ილიას სახელმწიფო უნივერსიტეტის ლინგვისტურ კვლევათა ინსტიტუტი სამეცნიერო საზოგადოებას წარუდგენს მეგრული ენის კორპუსს (MLC).
მეგრული ენის კორპუსი (https://xmf.iliauni.edu.ge/) ტექსტების, აუდიო და ვიდეომასალის მულტიფუნქციური ციფრული რესურსია, რომლის მიზანია ერთ-ერთი ქართველური ენის, მეგრულის, ლინგვისტური და ანთროპოლოგიური კვლევების ხელშეწყობა, ენობრივი მონაცემების სისტემატიზაცია და ტექსტებში ასახული კულტურული და სოციალური კონტექსტების სიღრმისეული შესწავლა.
ღონისძიების მოდერატორი, პროფესორი ნინო დობორჯგინიძე და პროექტის გუნდის წევრები, ასოცირებული პროფესორი რუსუდან გერსამია და პროფესორი ირინა ლობჟანიძე, ასევე მაგისტრები თამუნა სხულუხია და ნინო წულაია ისაუბრებენ მცირე რესურსების მქონე ენების დოკუმენტირებისა და კვლევაში თანამედროვე ტექნოლოგიების გამოყენების მნიშვნელობაზე და წარმოადგენენ პროექტის ძირითად შედეგებს, მათ შორის:

მეგრული ტექსტების ანოტირებულ კორპუსს
აუდიო და ვიდეომასალას
საძიებო სისტემით აღჭურვილ ნაბეჭდ ტექსტებს
მეგრულ-ინგლისურ ლექსიკონს
მეგრული ენის ფორმალურ გრამატიკას

პროექტი მომზადდა შოთა რუსთაველის საქართველოს ეროვნული სამეცნიერო ფონდის დაფინანსებით და ილიას სახელმწიფო უნივერსიტეტის თანადაფინანსებით.
სამუშაო ენა: ქართული
დრო: 20 იანვარი, 17:30 საათი
ადგილმდებარეობა: წიგნის სახლი „ლიგამუსი“, ი. ჭავჭავაძის გამზ. N32
დასწრება თავისუფალია.

დოქტორანტ მაკა ლორთქიფანიძის სადისერტაციო ნაშრომის დაცვა
2026-01-21 10:00 - 11:00
21 იანვარს, 10:00 საათზე, ილიას სახელმწიფო უნივერსიტეტის G 106 დარბაზში მეცნიერებათა და ხელოვნების ფაკულტეტის სადოქტორო პროგრამის „ფსიქოლოგია“ დოქტორანტი მაკა ლორთქიფანიძე დაიცავს სადისერტაციო ნაშრომს „მსხვერპლი, როგორც პიროვნება და სოციალური მხარდაჭერა ოჯახში ძალადობის წინააღმდეგ“ (The victim as a personality and social support against domestic violence).
სამეცნიერო ხელმძღვანელი – ნინო ჯავახიშვილი, ილიას სახელმწიფო უნივერსიტეტის პროფესორი სოციალური ფსიქოლოგიის მიმართულებით
სამუშაო ენა: ქართული
დრო: 21 იანვარი, 10:00 საათი
ადგილმდებარეობა: ილიას სახელმწიფო უნივერსიტეტის G 106 დარბაზი, გ. წერეთლის გასასვლელი N1-3
დასწრება თავისუფალია.

წიგნის „ქართული ჟესტური ენის სახელთა მორფოლოგია“ პრეზენტაცია
2026-01-21 17:00 - 18:00
21 იანვარს, 17:00 საათზე, ილიას საახელმწიფო უნივერსიტეტის G106 დარბაზში გაიმართება ილიაუნის მეცნიერებათა და ხელოვნების ფაკულტეტის პროფესორის თამარ მახარობლიძის წიგნის „ქართული ჟესტური ენის სახელთა მორფოლოგია“ პრეზენტაცია.
კვლევა განხორციელდა შოთა რუსთაველის საქართველოს ეროვნული სამეცნიერო ფონდის მხარდაჭერით.
სამუშაო ენა: ქართული
დრო: 21 იანვარი, 17:00 საათი
ადგილმდებარეობა: ილიას სახელმწიფო უნივერსიტეტი G106 დარბაზი, გ. წერეთლის გასასვლელი N1-3
დასწრება თავისუფალია.
2026

სპექტაკლი „სიყვარულის ბანალურობა“
2026-01-21 20:00 - 22:30
თანამედროვე დრამა 1 მოქმედებად
სპექტაკლი XX საუკუნის ორი ყველაზე მნიშვნელოვანი ფილოსოფოსის, ჰანა არენდტისა და მარტინ ჰაიდეგერის სრულიად არაპლატონური სიყვარულის შესახებ მოგვითხრობს და ერთდროულად მომხიბლავი და შემაძრწუნებელი ისტორიაა. ეს საიდუმლო რომანი 4 წელიწადს გაგრძელდა, მომდევნო 17 წელი ჰაიდეგერსა და არენდტს არანაირი კონტაქტი არ ჰქონიათ, ხოლო შემდეგ, 25 წელზე მეტი ხნის განმავლობაში, მათი სახალხო მეგობრობა ყველასათვის იყო ცნობილი.
რეჟისორი – მამუკა ცერცვაძე
მხატვარი – ნუცა ჭყონია
მუსიკალური გაფორმება – ბეჟან ამირანაშვილი
ტექნიკური რეჟისორი – გვანცა ბიწაძე
მოქმედი პირნი და შემსრულებელნი:

ჰანა არენდტი– ლილი ხურითი
მარტინ ჰაიდეგერი – ანდრია ვაჭრიძე
სტუდენტი ჰანა – მაშო თვალაბეიშვილი
მენდელსონი და მიხაილ ბენ შაკედი– ვატო სანიკიძე

სპექტაკლი დაიდგა თბილისის მერიის ფინანსური ხელშეწყობით
სპექტაკლის ხანგრძლივობაა 1 საათი და 20 წუთი
სპექტაკლის პრემიერა შედგა 2025 წლის 17 სექტემბერს
დრო: 21 იანვარი, 20:00 საათი
ადგილმდებარეობა: ილიას სახელმწიფო უნივერსიტეტის თეატრი, ილია ჭავჭავაძის გამზირი N32 (უკანა ეზო)

დოქტორანტ დიმიტრი ხახიშვილის საჯარო მოხსენება „მენტალური სიტყვის თეორია აბელართან – შემეცნებისა და ენის კონვენციური და არაკონვენციური ასპექტები“
2026-01-22 17:00 - 18:00
22 იანვარს, 17:00 საათზე, ილიას სახელმწიფო უნივერსიტეტის უმაღლესი კვლევების ცენტრში სავლე წერეთლის ფილოსოფიის ინსტიტუტის სამეცნიერო კოლოკვიუმის ფარგლებში ინსტიტუტის ასისტენტ-მკვლევარი, დოქტორანტი დიმიტრი ხახიშვილი წაიკითხავს მოხსენებას „მენტალური სიტყვის თეორია აბელართან – შემეცნებისა და ენის კონვენციური და არაკონვენციური ასპექტები“.
მომხსენებელი ისაუბრებს სადოქტორო ნაშრომის იმ ნაწილზე, რომელზეც მან ბერლინის ჰუმბოლდტის უნივერსიტეტში ერასმუსის გრანტის ფარგლებში იმუშავა.
სამუშაო ენა: ქართული
დრო: 22 იანვარი, 17:00 საათი
ადგილმდებარეობა: ილიას სახელმწიფო უნივერსიტეტის უმაღლესი კვლევების ცენტრი, S800 დარბაზი, გ. წერეთლის გასასვლელი N1-3
დასწრება თავისუფალია.

დოქტორანტ ნიკა პაპოშვილის სადისერტაციო ნაშრომის დაცვა
2026-01-23 14:00 - 15:00
23 იანვარს, 14:00 საათზე, ილიას სახელმწიფო უნივერსიტეტის G106 დარბაზში საბუნებისმეტყველო მეცნიერებებისა და მედიცინის ფაკულტეტის ეკოლოგიის ინგლისურენოვანი სადოქტორო პროგრამის დოქტორანტი ნიკა პაპოშვილი დაიცავს სადოქტორო ნაშრომს “Phylogeography and Conservation of the Caucasian Population of Velvet Scoter (Melanitta fusca)”.
სამეცნიერო ხელმძღვანელები: ილიას სახელმწიფო უნივერსიტეტის პროფესორი ალექსანდრე გავაშელიშვილი, ასოცირებული პროფესორი ზურაბ ჯავახიშვილი
სამუშაო ენა: ინგლისური
დრო: 23 იანვარი, 14:00 საათი
ადგილმდებარეობა: ილიას სახელმწიფო უნივერსიტეტის G106 დარბაზი, გ. წერეთლის გასასვლელი N1-3
დასწრება თავისუფალია.

WordPress Tbilisi Meetup-ის მესამე ღონისძიება
2026-01-24 15:00 - 17:00
24 იანვარს, 15:00 საათზე, წიგნის სახლში „ლიგამუსი“ გაიმართება WordPress Tbilisi Meetup-ის მესამე შეხვედრა.
ღონისძიებათა ციკლის მიზანია WordPress-ის, ღია კოდის კულტურის, ციფრული განათლებისა და ტექნოლოგიური ინოვაციების განვითარება საქართველოში.
თემები და სპიკერები:
პროფესიონალური WordPress საიტების შექმნა
Multigura-ს დამფუძნებელი და CEO გურამ სუთიძე განიხილავს multigura.com-ის არქიტექტურას, გამოყენებულ ტექნოლოგიებსა და პლაგინებს.
Elementor vs Gutenberg – სად ვართ 2026-ში?
ილიას სახელმწიფო უნივერსიტეტის თანამშრომელი დიმიტრი გოგელია ისაუბრებს Elementor-ისა და Gutenberg-ის დადებით და უარყოფით მხარეებზე თანამედროვე სტანდარტების გათვალისწინებით.
დიზაინისა და ტექნოლოგიის ჰარმონიული შერწყმა
Webintelligence-ის Design Lead სალომე საყვარელიძე Hyundai.ge-ს რეალურ მაგალითზე წარმოადგენს, როგორ არის შესაძლებელი დიზაინისა და ტექნოლოგიის ჰარმონიული შერწყმა Enterprise დონის გადაწყვეტაში WordPress-ზე.
რეგისტრაციისთვის მიჰყევით ბმულს: https://shorturl.at/arTuW
კითხვების შემთხვევაში დაგვიკავშირდით ელფოსტაზე: meetup@wp.ge
სამუშაო ენა: ქართული
დრო: 24 იანვარი, 15:00 საათი
ადგილმდებარეობა: წიგნის სახლი „ლიგამუსი“, ი. ჭავჭავაძის გამზ. №32
